S'han identificat dues dimensions en el Pla: d'una banda, des d'una perspectiva integral, centrant la mirada en l'infant i l'adolescent, i seguint una lògica de persona, trobem la dimensió persona a partir de la qual identifiquem els àmbits clau, de la població infantil i adolescent, més característics i rellevants pel seu desenvolupament i benestar integral.
D'altra banda, des d'una perspectiva transversal i amb una lògica de sistema, tenim la dimensió sistema en el qual s'inclouen tots els departaments, les institucions, les entitats i la ciutadania, entre d'altres, que duen a terme iniciatives i actuacions en l'àmbit de la infància i l'adolescència, amb l'objectiu de millorar el seu benestar i qualitat de vida.
La integració de les dues perspectives, dimensions i lògiques, constitueix el sistema de polítiques públiques en infància i adolescència a Catalunya integrat per tots els agents implicats en el desenvolupament i benestar dels infants i adolescents.
La definició estratègica i operativa del Pla d'atenció integral segueix una estructura lògica en un continu que va des de la missió, punt de partida de la planificació estratègica, fins a les actuacions que conformen la planificació operativa.
En el primer nivell hi trobem la missió –que és el propòsit– i la visió, que és la imatge d'allà on volem arribar amb el Pla d'atenció integral.
En el segon nivell d'ordenació estratègica, després de la missió i la visió estratègiques, es troben els àmbits clau d'actuació, els quals alhora integren els eixos estratègics (tercer nivell) que defineixen l'enfocament global que es dóna a les actuacions.
Els objectius estratègics (quart nivell) precisen l'enfocament estratègic en àmbits més concrets d'actuació.
S'han identificat indicadors vinculats als objectius estratègics que han de servir per valorar, a partir de les dades que proporcionin les fonts d'informació, el grau d'assoliment de l'objectiu.
La definició estratègica del pla abasta els àmbits clau (segon nivell), eixos estratègics (tercer nivell) i objectius estratègics (quart nivell).
Eix A. Promoure hàbits, estils de vida individual i estils educatius parentals saludables, equilibrats i constructius
Promoure actituds i hàbits saludables i disminuir l'aparició de conductes de risc en infants i adolescents.
Donar suport a les persones que tenen cura dels infants i dels adolescents en la seva funció educadora.
Educar per a unes relacions en igualtat / i d'igualtat entre els nois i les noies, tot fugint d'estereotips.
Eix B. Potenciar la conciliació de la vida social, escolar – laboral, familiar i personal
Facilitar la redistribució de temps suficient i de qualitat a les persones que tenen cura dels infants i dels adolescents i dels propis infants i adolescents per a una millor qualitat de vida personal, familiar i social.
Garantir l'atenció dels menors a càrrec de famílies amb dificultats per conciliar la vida laboral i familiar, fent especial atenció a la franja de 0-3 anys.
Eix C. Fomentar valors de respecte al medi ambient i un espai públic segur i accessible per a la infància i l'adolescència
Educar per uns valors de respecte al medi ambient i el desenvolupament sostenible.
Fomentar i garantir uns espais públics, físics i virtuals, adaptats i segurs per a la infància i l'adolescència.
Eix D. Millorar la salut i el desenvolupament de la infància i l'adolescència
Donar suport integral als infants i adolescents amb malalties físiques, psíquiques o mentals.
Reduir la morbiditat en la infància i l'adolescència.
Accés al coneixement i transició al treball
Eix E. Incrementar l'èxit escolar a tots els nivells educatius i la finalització dels estudis obligatoris en els i les adolescents
Incrementar l'èxit educatiu dels i les adolescents posant especial èmfasi en els i les alumnes pertanyents a col·lectius amb dificultats.
Aconseguir la igualtat d'oportunitats en tots els nivells educatius, i oferir orientació escolar i laboral als alumnes de secundària.
Potenciar i facilitar la relació de pares, mares i de les persones que tenen cura dels infants i dels i les adolescents amb els centres educatius on estudien aquests i el seu entorn.
Eix F. Oferir igualtat d'accés al coneixement, la cultura i les noves tecnologies de la informació i les comunicacions
Promoure l'accés d'infants i adolescents als recursos culturals i mitjans de comunicació.
Vetllar per un accés i un ús de les tecnologies de la informació i les comunicacions (TIC) i dels mitjans de comunicació segurs.
Eix G. Donar suport als i les adolescents en la transició al món laboral i vetllar per la qualitat de les seves condicions laborals
Donar suport als i les adolescents que no continuen els estudis en la seva transició al mercat laboral.
Millorar la qualificació laboral dels i les adolescents que no continuen els estudis.
Promoure la igualtat d'accés i la qualitat en l'ocupació dels i les adolescents, des del punt de vista de la temporalitat, la seguretat i la salut, fent èmfasi a aquells col·lectius amb menys oportunitats.
Entorn segur, prevenció del risc i protecció
Eix H. Promoure, en l'àmbit social, educatiu i familiar, un entorn segur i estable capaç de satisfer les necessitats bàsiques d'infants i adolescents
Promoure i desenvolupar les prestacions i els serveis necessaris a fi que tots els infants i els i les adolescents tinguin cobertes les seves necessitats bàsiques.
Disminuir la mortalitat evitable d'infants i adolescents.
Eix I. Impulsar polítiques de prevenció del risc social que prioritzin la intervenció comunitària
Promoure programes i projectes comunitaris per prevenir i atendre el risc d'exclusió social en infants i adolescents.
Evitar o disminuir les situacions de risc que menen a qualsevol forma de violència.
Eix J. Protegir la infància i l'adolescència davant la vulneració dels seus drets i de qualsevol forma de violència
Millorar la detecció precoç de qualsevol forma de violència o maltractament infantil i adolescent.
Assegurar l'assistència, protecció i atenció dels infants i adolescents que siguin víctimes de qualsevol forma de violència.
Garantir la protecció i l'atenció dels infants i adolescents en situació de risc o de desemparament, vetllant per la seva estabilitat integral.
Participació i integració a la comunitat
Eix K. Difondre la visió de la infància i de l'adolescència com a subjectes de drets i deures
Millorar el coneixement social dels drets i deures dels infants i dels i de les adolescents.
Augmentar la presència pública de la infància i l'adolescència per visualitzarla com a ciutadania activa: subjectes de drets.
Eix L. Fomentar la participació d'infants i adolescents en la comunitat, en les activitats d'oci, lleure i esport, i en qualsevol assumpte que els afecti
Facilitar i garantir la participació i la implicació dels infants i dels i les adolescents en els processos individuals i de la vida social, cultural i política.
Fomentar l'accés d'infants i adolescents a les activitats d'oci, lleure i esports, i la seva participació com a ciutadans de ple dret.
Reforç i consolidació del sistema
Eix M. Impulsar el desenvolupament normatiu i les polítiques necessàries per al foment dels drets i la consolidació del sistema
Desplegar reglamentàriament i normativa la Llei dels drets i les oportunitats de la infància i l'adolescència de Catalunya.
Crear les estructures i el marc de col·laboració i/o el desenvolupament necessari per a la consolidació del sistema.
Comunicar i difondre la llei dels drets i les oportunitats i les polítiques i actuacions en infància i adolescència.
Eix N. Establir la planificació com el mètode en el disseny de les polítiques públiques a la infància i adolescència a Catalunya
Promoure, amb les institucions públiques i els agents socials, un model organitzatiu fonamentat en la cooperació en la planificació, com a mètode de treball en el disseny de les polítiques públiques.
Desplegar territorialment el Pla d'atenció integral amb la col·laboració dels ens locals, per alinear les polítiques públiques en infància i adolescència.
Eix O. Impulsar la millora dels serveis destinats a la infància i l'adolescència
Elaborar el catàleg de serveis que les administracions, entitats i institucions presten a la infància i l'adolescència.
Promoure sistemes de qualitat en les polítiques relacionades amb la infància i l'adolescència i les seves famílies.
Eix P. Promoure el coneixement i la recerca en els diferents àmbits adreçats a la infància i l'adolescència
Fomentar la recerca en els diferents àmbits adreçats a la infància i l'adolescència.
Impulsar l'intercanvi d'experiències i coneixements entre els serveis i professionals dels diferents àmbits que treballen en la infància i l'adolescència i per a elles.
Eix Q. Implantar un sistema d'informació i avaluació de polítiques, serveis i recursos a la infància i l'adolescència
Desenvolupar un sistema d'informació per al seguiment, el monitoratge i l'avaluació del Pla d'atenció integral, i la comunicació i coordinació del sistema, fonamentat en la cooperació.
Consolidar la implementació del sistema d'informació social en infància i adolescència com un entorn comú i compartit per tots els agents interns i externs.
Eix R. Impulsar polítiques de suport i de capacitació professional que donin resposta a les necessitats de cobertura
Potenciar les polítiques de personal amb criteris de territorialitat i de cobertura poblacional.
Desplegar sistemes de suport i capacitació professional, i per a la comunicació i la gestió del coneixement en entorns col·laboratius.